
Торак фондын һәм социаль объектларны капиталь ремонтлау программасын гамәлгә ашыруның агымдагы этабы турында Татарстан Республикасы Хөкүмәте йортында узган республика киңәшмәсендә Татарстан Республикасы Төзелеш, архитектура һәм ТКХ министры Ирек Фәйзуллин мәгълүмат бирде.

Киңәшмәне республиканың барлык муниципалитетлары белән видеоконференцэлемтә режимында Татарстан Республикасы Президенты Р.Н. Миңнеханов уздырды. Киңәшмәдә Татарстан Премьер-министры Алексей Песошин да катнашты.

Министр хәбәр иткәнчә, күп фатирлы йортларга капремонт программасы буенча 2019 елда гомуми мәйданы 5,6 млн. квадрат метр булган 936 торак объектына ремонт планлаштырылган. 42 муниципаль берәмлек катнаша (Әтнә, Чүпрәле һәм Кайбыч районнарыннан тыш). Ирек Фәйзуллин билгеләп үткәнчә, бүгенгә торгларны билгеләнгән вакытта уздыру бурычы тора.

Рөстәм Миңнеханов ассызыклаганча, төзелеш сезоны башлануга ук ремонт эшләренә кичекмәстән керешергә кирәк. «Җылы бирү сезоны башланганчы барлык эшләр дә үтәлергә тиеш. Моннан тыш, документлар әзерләү буенча барлык процедураларны да үз вакытында үтәү өчен киләсе ел программасы буенча эшне башларга кирәк», - диде ул.

Социаль-мәдәни объектларга һәм авыл хуҗалыгы объектларына капиталь ремонт һәм аларны төзү программалары буенча актив эш алып барыла. Министр белдергәнчә, бүген программалар аукционнарга әзерләнү һәм аларны уздыру режимында.

2019 елда Газлаштыру фонды түбәндәге программаларны гамәлгә ашыра: «Татарстан Республикасы торак пунктларында халыкны су белән тәэмин итү» (141 объектта), «Татарстан Республикасы торак пунктларында яктыртуны торгызу» (237 км электр линиясе сузу, 171 исәпкә алу һәм электр энергиясен җайга салу щиты урнаштыру, 12 мең 309 яктырткыч алмаштыру планлаштырыла), «Татарстан Республикасы бюджет учреждениеләрендә казаннарны алмаштыру» (43 муниципаль берәмлектәге 64 объектта 119 казан). Моннан тыш, 4 муниципаль берәмлектә 38 күп фатирлы йорттагы 973 фатирда индивидуаль җылыту системасына күчү, 9 муниципаль берәмлектә 14 блоклы-модуль казан урнаштыру һәм 14 км газ китерүче, боҗра һәм фасад газ үткәргече төзү планлаштырыла.

Ирек Фәйзуллин шулай ук торак-коммуналь хезмәт күрсәтүләр өчен түләүләрне җыю турында да сөйләде. 1 мартка җыю дәрәҗәсе 94,5%, үткән елның шушы чорына карата 0,4% ка артык (94,1%).

Азакта министр искәрткәнчә, якшәмбе ТКХ хезмәткәрләре көне билгеләп үтеләчәк.

«ТКХ – безнең тормыш эшчәнлегебез. Бу мөһим һәм катлаулы хезмәт. Кешеләрнең кәефләре безнең җылылык белән тәэмин итү, су белән тәэмин итү, коммуналь калдыклар белән эш итү мәсьәләләрен ничек хәл итүебезгә бәйле. Кешеләрнең хакимияткә мөнәсәбәтләре ТКХның нәтиҗәле эшенә бәйле. Шуңа күрә сезне – бу тармакта хезмәт итүче коллегаларыбызны котлыйбыз», - диде Рөстәм Миңнеханов.
Рөстәм Миңнеханов: Кешеләрнең хакимияткә мөнәсәбәтләре ТКХның нәтиҗәле эшенә бәйле